Video: Tuks-student hospitaal toe ná uitvoering skeefloop | Maroela Media
Die voorval waarin 'n student aan die Universiteit van Pretoria Saterdag tydens die Step It Up-danskompetisie, voorheen bekend as Serrie, beseer is, word as 'n ongeluk bestempel.
Die student, 'n inwoner van die Madelief-dameskoshuis van die universiteit, is tydens dié koshuis se optrede in die eindstryd van die kompetisie in die universiteit se amfiteater op die kampus beseer toe sy as deel van die uitvoering deur haar koshuismaats in die lug gegooi is.
In 'n video wat op sosiale media versprei word, kan gesien word hoe die student deur haar koshuismaats gehelp word om orent te kom voordat sy in die lug gegooi word. Dinge gaan egter nie volgens plan nie en die student tuimel grond toe met die gehoor wat geskok reageer.
Rikus Delport, woordvoerder van die universiteit, het die voorval aan Maroela Media bevestig.
Volgens Delport is die student ná die val deur paramedici behandel waarna sy per helikopter na 'n hospitaal vervoer is. "Haar familie is in kennis gestel en die universiteit bied tans ondersteuning en bystand," het Delport gesê.
Die student is tot dusver nie geïdentifiseer nie en dit is nie duidelik wat die aard van haar beserings is nie. Luidens berigte is die verwagting dat sy ten volle sal herstel.
"Dit was net 'n ongeluk. Dit moet ook so hanteer word. Dit is baie sleg wat gebeur het, maar dit maak nie die kompetisie sleg nie, " het Henk Maree, hoof van AfriForum Jeug, gesê. Dit is die eerste keer dat 'n besering van dié aard tydens die kompetisie opgedoen is, het Maree gesê.
Volgens Delport is ander deelnemende koshuise as 'n voorsorgmaatreël gemaan om na dié voorval nie meer mense in die lug op te gooi as deel van hul uitvoering nie.
In die nuus Tuks video
NVG moet sê oor vervolgings by Jhb-metro
Vinnig hersel! Dis wat gebeur as n lot eerste jaars n ding reel en "movie" danse wil doen sonder die opleiding of kunde.
"Movie" danse se voet: uiters onverantwoordelik en kinderagtig. Hulle behoort strafregtelik vervolg te word. So n kompetisie behoort ook nie by n akademiese instelling gehou te word nie.
Ek stem saam met jou. Sulke toertjies moet eerder deur professionele mense hanteer word en daar moet baie strenger veiligheidsreëls wees.
Hierdie opvoering was egter nie net deur eerstejaars studente nie. (Hulle konsert was reeds in die begin van die jaar.) Soos ek verstaan, mag ouer studente ook aan die "serrie" deelneem.